WA võistlusjalatsite regulatsioon

Võistlusjalatsite eesmärgiks on anda kaitset ja stabiilsust ning kindlat haaret maapinnaga. Need ei tohi anda sportlastele ebaõiglast eelist või edu. Kõik jalatsid peavad olema mõistlikult saadaval kõikidele sportlastele.

***„The Athletic Shoe Availability“* skeem**

Jalatsitele, mis on toodud turule peale 31. jaanuari 2020, kehtib üleminekuperiood, kuid samuti ka kõik järgnevad reeglid. Kõiki jalatseid, mis tuuakse turule peale 8. augusti 2021, tohib kasutada ainult sellisel juhul, kui need on tehtud vabalt saadavaks läbi „*The Athletic Shoe Availability*” skeemi. Antud skeem koondab endas protsessi, tingimusi, vajalikku jalatsipaaride arvu, levitamise meetodit ning millal peavad jalatsid olema saadaval (kuu aega enne rahvusvahelist võistlust). Sisuliselt tähendab see seda, et jalatsid peavad olema ametlikus nimekirjas.

**Jalatsite individuaalne sobitamine**

Jalatsit, mis vastab reeglitele, tohib sobitada vastavaks konkreetse sportlase jalaga. Tuleb silmas pidada, et peale antud muudatusi peab jalats vastama reeglitele. Samas ei ole lubatud ühekordsed jalatsid, mis on tehtud ühele sportlasele (eritellimusel jalatsid).

**Arendamisel olev jalats**

Arendamisel olev jalats tähendab maantee-, krossi või kergejõustikujalatsit, mida ei ole kunagi olnud võimalik osta, aga mida tootja arendab ning soovib testida oma sponsoreeritud sportlastel. Neid jalatseid ei tohi kasutada näiteks olümpiamängudel ning rahvusvahelise liidu poolt korraldatud võistlustel. Arendamisel oleva jalatsi spetsifikatsiooni peab saatma WA-sse ning vajadusel saatma ka näidise uurimiseks. Uurimise käigus võidakse jalats katki lõigata. Sportlane peab andma kuupäeva, millal soovib antud jalatsiga esimest korda võistelda. Samuti peab andma viimase kuupäeva, millal arendamisel oleva jalatsi lõplik versioon avalikuks tehakse. See kuupäev ei tohi olla hiljem kui 12 kuud peale esmakordset kasutamist võistlustel. Sportlane peab saatma WA-le kõik võistlused, millal ta soovib neid jalatseid kanda. Muudatustest peab teada andma. Sportlane peab saama kinnituse, et jalats vastab TR 5 nõuetele ning on lubatud seda kasutada.

Lühidalt:

1. Jalatseid, mis on ametlikus nimekirjas, tohib vabalt kanda.

2. Jalats, mida nimekirjas ei ole, peab vastama määruses toodud reeglitele (talla paksus).

3. Arendamisel olevaid jalatseid tohib kasutada piiratud ja kindlaks määratud aja jooksul, kui nendest on WA-le teada antud.

4. Kahtluse korral võib vastava ala peakohtunik nõuda jalatsitele lisakontrolli, mis tähendab nende saatmist vajadusel vastavasse uurimisasutusse. Kontrolli käigus võidakse jalats lahti lõigata. Kahtluse korral on tulemused seni mitteametlikud, kuni jalats on läbinud kontrolli. Määrustevastase jalatsiga joostud tulemus tühistatakse.